|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tájékoztató a Hajdú-Bihar Vármegyei Katasztrófavédelmi Igazgatóság 2022. évi tevékenységéről |
| **Készítette:** | Pintér Antal Tamás, tű. ezredes, igazgató, tanácsos  Kraszitsné dr. Czár Eszter |
| **Melléklet:** | Tájékoztató  (Előterjesztés melléklete) |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

A katasztrófavédelemről és a hozzá kapcsolódó egyes törvények módosításáról szóló   
2011. évi CXXVIII. törvény 19. § (2) bekezdése alapján a vármegyei közgyűlés elnöke a katasztrófavédelmi feladatait a hivatásos katasztrófavédelmi szerv közreműködésével látja el, ezért indokolt, hogy a vármegyei katasztrófavédelmi helyzetről évente tájékoztatást kapjon a közgyűlés. A Hajdú-Bihar Vármegyei Katasztrófavédelmi Igazgatóság megküldte a 2022. évi tevékenységéről szóló tájékoztatóját, mely az előterjesztés mellékletét képezi.

A Hajdú-Bihar Megyei Katasztrófavédelmi Igazgatóság (2023. január 1-jétől Hajdú-Bihar Vármegyei Katasztrófavédelmi Igazgatóság) (a továbbiakban: igazgatóság) a 2022. évi célkitűzéseit az országos stratégiai célok alapján, a vármegyei sajátosságokra és a fő veszélyeztető hatásokra figyelemmel határozta meg. Az igazgatóság biztosította a lakosság élet és vagyonbiztonságát. Feladatait rendezett, szabályozott keretek között, a kialakult helyzetre való megfelelő szintű reagálással látta el a vármegye közbiztonságának növelése érdekében.

A katasztrófavédelem hatósági szakterületének munkáját 2022 évben is az ügyfélközpontú támogató hatósági jelenlét, a széleskörű előzetes tervegyeztetések és a konzultációs lehetőségek, valamint a hatósági és szakhatósági tevékenységek, az eljárások szakszerű és jogszerű lefolytatása jellemezte. Az országos jogalkalmazási gyakorlatnak, az ügyfelekkel való szoros együttműködésnek, a szolgáltató közigazgatási szemléletnek köszönhetően a hatósági és iparbiztonsági felügyelet alatt álló szervezetek a szabályokat jellemzően betartották. Az önkéntes jogkövetés és ezáltal a biztonság Hajdú-Bihar vármegyében erősödött. A nemzetgazdasági szempontból kiemelt fejlesztések megvalósulását a kiegyensúlyozott, tudatosan tervezett hatósági munka biztosította.

Az igazgatóság továbbra is kiemelt figyelmet fordított a fehér folton közreműködő, vagy önálló beavatkozást vállaló önkéntes tűzoltó egyesületekre, ezzel segítve elő a káresetek felszámolásában való közreműködésüket. Az önkéntességet a pályázatok által biztosított támogatási rendszer jelentősen előmozdította, melynek eredményeként folyamatosan nő az egyesületek feladatvállalása a beavatkozások területén.

Nem tervezett feladatokat generált az ukrán orosz háborús konfliktus nyomán az Ukrajnából hazánkba menekültek ellátásának és elszállásolásának koordinálása. Ez szoros együttműködést követelt meg a Szabolcs-Szatmár-Bereg Vármegyei Katasztrófavédelmi Igazgatósággal. A háborús helyzethez kapcsolható személyi és dologi költségek gyűjtése, jelentése rendszeres, folyamatos napi munkát jelentett, míg az anyagi-gazdasági szolgáltatásra történő kijelöléssel összefüggő kártalanítási eljárásokban az igazgatóság több szakterülete dolgozott együtt. A védelmi és biztonsági tevékenységek összehangolásáról szóló   
2021. évi XCIII. törvény (továbbiakban: VBÖ), illetve a végrehajtási rendeletei hatályba lépését követően az okmány és tervrendszereikben átvezetésre kerültek a megváltozott megnevezések és fogalmak. A gazdálkodási tevékenységet a törvényes működés, a takarékosság, az ésszerű és költséghatékony forrásfelhasználás és a feladatok végzését segítő informatikai szolgáltatások ütemezett biztosítása jellemezte. Az igazgatóság a rendelkezésre álló előirányzatokat költségtakarékos, ésszerű gazdálkodással használta fel.

Az ügyintézés és ügyiratkezelés az e –közigazgatási programban kitűzött céloknak megfelelően biztosított. Irataikat, a jogszabályi kivételektől eltekintve, kizárólag elektronikusan készítették és kezelték, tovább csökkentve a papír alapú iratforgalmat.

Vármegyénkben a lakosság állandó tájékozódási forrásként tekintett az igazgatóság ügyfélszolgálatára, melynek keretében állandó kapcsolatot tartottak az őket megkereső állampolgárokkal, az általuk megjelenített, hatáskörükbe tartozó problémákat megoldották, az azon túlmutató ügyeket a hatáskörrel és illetékességgel rendelkező szerv felé továbbították.

A tájékoztató a következő tagolásban mutatja be a különböző szakterületeken végzett tevékenységeket:

* a vármegye veszélyeztetettségének ismertetése,
* a tűzoltásokról és a műszaki mentésekről,
* polgári védelmi feladatok ellátása,
* műveletirányítás,
* hatósági tevékenység,
* iparbiztonság,
* gazdasági fejlesztések és humánerőforrás,
* társszervekkel való együttműködés tapasztalatai,
* kommunikációs tevékenység, kapcsolattartás a lakossággal,
* 2023. évi feladatok.

Kérem a közgyűlést, a Hajdú-Bihar Vármegyei Katasztrófavédelmi Igazgatóság 2022. évi tevékenységéről szóló tájékoztató elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló   
4/2023. (IV. 3.) önkormányzati rendelet 18. § (1) bekezdés c) pontjára figyelemmel

1./ a Hajdú-Bihar Vármegyei Katasztrófavédelmi Igazgatóság 2022. évben végzett tevékenységéről szóló tájékoztatót elfogadja.

2./ A közgyűlés felkéri elnökét, hogy határozatáról a Hajdú-Bihar Vármegyei Katasztrófavédelmi Igazgatóság igazgatóját tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. június 7.

**A határozati javaslat elfogadása egyszerű többséget igényel.**

Debrecen, 2023. május 19.

**Pajna Zoltán**

**elnök**

Az előterjesztés a törvényességi követelményeknek megfelel:

Dr. Dobi Csaba

jegyző